`Ezért ahogyan mindenben bővelkedtek: hitben és igében, ismeretben és minden buzgóságban, és a tőlünk áradó szeretetben, úgy ebben az adakozásban is legyetek bőkezűek.` 2 Kor. 8,7.
Örömmel számolunk be arról, hogy gyülekezetünk 13. éve használja az Isten tiszteletére 1994. október 31-én felszentelt templomát. A parókia 5 éve lett átadva, s a 2006. esztendőben a tervezett tetőtér beépítés is megtörtént, így lehetőség van a mindenkori segédlelkész helyben lakására. E beruházások anyagi fedezetéről több esetben és fórumon beszámoltunk annak idején (állami, önkormányzati, egyházkerületi, egyházmegyei, külföldi támogatások, és gyülekezeti tagjainknak az áldozatos adományai). A legutóbbi nagy munkát, a segédlelkész lakás kialakítását állami pályázaton elnyert pénzből sikerült finanszírozni.
Amilyen ütemben láthatóan gyarapodtunk értékeinkben, úgy nőtt meg a felelősségünk az értékek megőrzése, fenntartása tekintetében. Ezekhez már nem kérhetünk és várhatunk külső segítséget.
Talán nem mindenki előtt ismeretes, hogy az Encsi Gyülekezet az Abaúji Egyházmegyében egyházfenntartó tagjai létszámát tekintve Gönc, Szikszó és Alsóvadász után a negyedik legnagyobb. Ha a teljes lélekszámot tekintjük, akkor is az előkelő hetedik helyen áll. Illő, méltó és el is várható tehát, hogy gondoskodni tudjon a lelkésztartáson túl ingatlanainak fenntartásáról is. Ezt meg is teszik testvéreink egyházfenntartói adományukkal, perselypénzükkel és más alkalmakkor tett különböző adományaikkal. Ezekkel a gyülekezet életének folyamatos szükségleteit rendezni tudjuk. Legyen áldás mindenkin, aki jó szívvel teszi meg adományait.
A Presbitérium elhatározta, hogy a legszükségesebb munkálatokat ebben az évben elvégezteti, mintegy 1, 700 ezer forint költséggel, melynek fele (ha egyéb kiadásaink és bevételeink az évi rendes költségvetés szerint lesznek) rendelkezésre áll, másik felére pedig Testvéreink adományait kérjük. Folyamatban van egy közhasznú alapítvány létrehozása, melynek célkitűzései között szerepel a templom karbantartása is. A felújításra szánt adományokat erre az alapítványi számlára fogjuk kérni. (Addig pedig nyitunk egy, un. Ügyvédi letéti számlát, ami szinte azonnal tudja fogadni az adományokat.)
Tájékoztatásul még annyit az alapítványi számláról, hogy már a 2007-ben befizetett összegekkel kapcsolatosan 2008-ban
érvényesíteni lehet a kedvezményt az SzJA bevalláskor, de az un. 1 %-ot ráutaltatni csak 3 év után lehet.
Köszönjük, hogy volt türelme Testvérünknek végig olvasni hosszúra nyúlt levelünket. Kérjük, hordozza imádságaiban a gyülekezet életét, látogassa istentiszteleti alkalmainkat, buzdítsa gyermekeit, unokáit a hitoktatásban való részvételre, hiszen bennük van nemcsak családjuk és nemzetünk, de egyházunk Istentől kért jövendője.
Azt is kérjük, hogy a későbbiekben eljuttatandó befizetési utalványon tegyen adományt, hogy a nagyon fontos javítási és állagmegóvási munkákat templomunkon, az Önök templomán a Ti templomotokon elvégezhessük.
Isten gazdag áldást kérjük Testvérünk és Családja életére szeretettel, a Presbitérium nevében,
Encs, 2007. július 7.
Szabó László sk. Baksy Mária sk.
gondnok lelkipásztor
A fenti levelet a gyulekezet tagjai kaptak meg. Most honlapunkon is kozzetesszuk, es a szamlaszamot is ki fogjuk tenni, amint az befizetesek fogadasara alkalmas lesz.